Familielid vas ná seun (5) se moordArgieffoto: https://pixabay.com ŉ Man is vandeesweek in Bityi in die Oos-Kaap in hegtenis geneem in verband met die wrede moord op sy vyfjarige familielid. Kapt. Dineo Koena, woordvoerder van die polisie, het gesê ŉ 26-jarige familielid is Woensdag vasgetrek ná die slagoffer 31 Julie vermis geraak het. “Hy is dood aangetref tussen die as in ŉ ou rondawel wat in die vroeë oggendure, omstreeks 04:00, gesien is waar dit brand,” het Koena gesê. Die seuntjie se liggaam is deur die polisie gevind toe hulle die toneel gefynkam het. “Die verdagte, wat deur die gemeenskap in hegtenis geneem is, sal binnekort in die rondgaande hof in Bityi voorkom op aanklagte van moord en brandstigting,” het Koena gesê.